Azt mondják, hogy nem illik
Azt mondják, hogy nem illik
          A táncz a magyarnak;
Nem, ha neki czipellőt,
          S bő bugyogót varrnak,
De a pengő sarkantyúnak,
          Kócsagtollas főnek
Illik, gyöngyös pártának,
          Magyar főkötőnek.

Azt mondják, hogy magyarul
          Nagy kompániába
Nem tánczolnak, nem is áll
          Rá a magyar lába.
Lám * * vármegyében,
          A magyart megjárják.
Sőt hogy magyart huzzanak,
          Azt is alig várják.

A francz táncz mind negédes,
          Mind szeles a német,
Nincsen mutácziója,
          Csak egyről varr hímet.
Melankhólos az anglus
          Szövevényes táncza,
Csak az igaz magyar táncz
          A szent Dávid táncza.
Népköltészet